《偕右星弟回楚晓发禹州却呈舅姑》
清代·王采蘋

朔风吹空林，月黑天茫茫。羁怀迫残岁，望远魂飞扬。

吾弟蓟北来，促我戒归装。艰难成一官，萧瑟馀妖孛摇寒芒。

州城常戒严，军政迫不遑。安能顾儿女，言归慰高堂。

烽燧幸暂休，豫楚同丰穰。念我白发亲，倚闾久相望。

命我赋归宁，慈恩浃肝肠。去住难为心，万绪俄低昂。

女子古有行，善全竟无方。中宵不成寐，揽衣盼晨光。

举室送我行，相看意徬徨。忆昔初来时，夭桃花正芳。

今日得归去，寡鹄悲何长。三十鬓已丝，顾影怜清孀。

沧桑多积感，人事纷难量。哀哉生别离，两地同参商。

何当联骨肉，聚首共一堂。再拜恋庭帏，涕下沾衣裳。

君姑执我手，丁宁话难忘。水陆千里馀，关津限河梁。

征途值隆冬，木落飞严霜。古驿生骤寒，周道多虎狼。

朝晚宜自慎，小别原寻常。闻之益悲怆，欲答不能详。

挥手强出门，惝恍若有亡。倏忽已三舍，轮蹄去何忙。

草枯蔽原野，落日征尘黄。钓台渺何处，凝睇空神伤。

作者简介：江苏太仓人，字涧香。程培元妻。能诗，工隶书，善翎毛花卉。年七十余，河督许振祎聘为女师。有《忆选楼诗稿》。